钱澄之
哀江南 其九
职方雅学武，临敌辄身先。芦中伏犀甲，时时夺戈船。大运既以非，孤军岂独全！阖门罹锋刃，栖身穷山巅。如何同袍友，机阱构宾筵！所悲壮志尽，宁惜一躯捐！亦有孙公子，帷幄共周旋。事败誓同归，难至耻苟全。面数负恩酋，言之罪通天。义气两无负，哀哉此二贤！昔有卢司马，才气当代雄。身骑生力驹，手挽五石弓。群贼奉首窜，命在破竹中。朝廷用不专，草草殒厥躬。介弟早登第，毅然哲兄风。弃家阳羡山，树帜太湖东。跃马亲搏战，斩获屡建功。马疲兵亦散，大命乃遽终！可怜司马家，一门著双忠。兄弟死国难，信与二颜同！